Document ID: /roh_data/filtered/fineweb-2-filterrobots_roh.jsonl.gz/11479

Da Rest Giacun Dermont -
La capacitad dad operaziuns dals computers è s’augmentada ils davos onns e decennis a moda rasanta. Baud u tard vegnan maschinas a superar il tscharvè uman. Il svilup dals ultims mais mussa ch’ils computers èn schi damanaivel sco anc mai a quest pass. Davart las consequenzas d’ina intelligenza artificiala superiura a la capacitad cognitiva umana sa lascha be specular.
La primavaira da quest onn è ina novitad circulada tar las redacziuns da quest mund. Per l’emprima giada ha in computer battì in uman en il gieu da strategia chinais cun il num „Go“. Quest gieu sa basa sin in raster da lingias che sa cruschan. Sin quests puncts da cruschada vegnan posiziunads craps alvs u nairs. Mincha giugader emprova da conquistar tant spazi sin la tabla da gieu sco pussaivel. Per giugar a „Go“ n’èn betg mo necessarias capacitads logicas sco en schach, mabain era ina survista strategica e l’abilitad d’adattar la tactica en il decurs dal gieu. Per quests motivs n’ha enfin questa primavaira anc mai in computer battì in dals megliers gieuaders dal mund da „Go“. Ussa dentant ha la firma „Microsoft“ sviluppà in computer ch’è stà pipa da far quai. La maschina cul num „AlphaGo“ è vegnida construida aposta per quest intent.
Nov modus operandi
Durant ch’ils computers convenziunals sa basan sin algoritems relativamain simpels, agescha il nov computer a moda dal tuttafatg differenta. Ils emprims computers ch’han battì in dals megliers giugaders da schach lavuravan simplamain cun quintar ora tut las variantas pussaivlas e lura tscherner tala ch‘empermetta il meglier effect. Il nov computer da Microsoft, che ha batti in dals megliers giugaders da „Go“ dal mund, operescha dentant a moda differenta. El emprenda..
Grazia fitg a tut ils sponsurs da LATABLA:
Da las datas da millis gieus dal passà e cun la simulaziun da milliuns situaziuns ha il computer quasi fatg in progress da sai ora, enfin ch’el è stà ferm avunda da gudagnar in gieu. Il sviluppaders dal sistem na san betg co ch’il computer è vegni a sia soluziun. L’analisa dals gieus ha mussà che nagin uman fiss vegnì sin l’idea d’agir a moda sco ch’il computer ha gieuà. En quest mument sa mussa ina tscherta autonomia da la maschina.
L’emanzipaziun da la maschina
Computers che sa sviluppeschan vinavant da sasez pon as sefidar sin ressursas d’operaziuns quasi illimitadas. Durant ch’il tscharvè uman sto adina puspè sa recrear po ina maschina lavurar permanentamain ed arrivar uschia ad ina intelligenza che superescha quella dal tscharvè uman. En quest mument perda l’umanità la controlla sur da la maschina. Nagin ha in’idea co che quest mund pudess vesair ora en l’era dal computer. Vegnan maschinas a schazegiar il carstgaun u vesan ellas en l’uman plitost in effet negativ per il mund ed emprovan da ragischar ora la creatura nuschaivla? Tegnan las maschinas forsa in di a nus umans per lur divertiment sco che nus faschain oz cun giats e tgauns? Vegn la tecnologia a s’unir cun il corp uman, datti forsa in di in „Chip-Tuning“ per il tscharvè? Divers scienziats da renum, sco per exempel Stephen Hawkins, emprovan dad avertir l’umanitad, ma probablamain senza success. I para ch’il svilup saja irretenibel. En quest sectur è l’umanità entrada en in grond gieu cun fin intscherta. Enfin ussa e Siri adina stada honzelia cun nus, nus pudain be sperar ch’ella n’haja betg ina vart tschelada che vegn a la glisch pir cur ch’ella è pli pussanta che nus.
Text: Rest Giacun Dermont, Cuira

►FA PART! Co at plascha questa contribuziun? Commentescha sutvart!